
A ZalaZONE Kutatási és Technológiai Központ EFQM modell alapú értékrendszerének kialakítása

1.1. Témaválasztás indoklása
A vállalatokon belüli változáskezelés és a teljesítménynövelés szerepe jelentősen felértékelődött az elmúlt években, a piaci trendekhez való igazodás minden vállalkozás számára nélkülözhetetlen a fejlődéshez és a piaci pozíciójuk fenntartásához, így úgy gondolom a téma aktualitása vitathatatlan. Vizsgálandó terület az EFQM modell alapú értékrendszer kialakítása, a problémafelvetés a különböző szakirodalmak összehasonlítása, trendek vizsgálata.
1.2. Kutatás célkitűzése, kutatási kérdések felvetése
Kutatási célom a ZalaZONE Kutatási és Innovációs Központ EFQM modell alapú értékrendszerének kialakítása, valamint ezt a célkitűzést elősegítő kérdéskör megválaszolása. A kutatási kérdéseim az alábbiak lennének.
• Mit nevezünk értékrendnek egy vállalaton belül?
• Hogyan alakítható ki az értékrend?
• Mi a különbség az értékrend és az értékteremtés között?
• Mi az EFQM modell alapja?
• Mi a különbség a régi és új EFQM modell között az érték szempontjából?
1.3. A kutatás módszertana
A primer kutatás során kvalitatív technikát alkalmaztam. A ZalaZONE ökoszisztémában egy strukturált interjús felmérés keretein belül kérdeztem meg a vállalat adott dolgozóit, hogy szerintük mi a vállalat stratégiai célja, milyen vállalati értékeket tudnak megnevezni, milyen olyan értékeket említenének meg, amelyek a vezetőség személyéből adódnak, illetve milyen követendő példát, fejlesztési javaslatot tudnának mondani az értékrend kialakításával kapcsolatban.
A validált primer kutatásom során készítettem ugyanebben a kérdéskörben egy újabb interjúsorozatot, amelyben azt vizsgáltam, hogy milyen változás történt az értékrend kialakítása során. Adatelemzési módszerként különféle mérőszámokkal vizsgáltam az értékek megvalósulását.
1.4. Elért eredmények ismertetése
Az eredmények alapján bebizonyosodott a hipotézisem, vagyis a vállalati értékrend jól meghatározható és különféle módszertanok megismerésével hosszú távon kialakítható egy olyan vállalati értékrend, amely tükrözi a vezetőség, a munkavállalók értékítéletét, vagyis ez a kialakított értékrend integrálható a vállalat működésébe, döntési folyamataiba.




